KIRJALLINEN KYSYMYS E-3310/02 esittäjä(t): Bartho Pronk (PPE-DE) komissiolle. Jatkokysymys tilastollisia menetelmiä koskevalle kysymykselle E-2710/02.



Virallinen lehti nro 110 E , 08/05/2003 s. 0201 - 0202



KIRJALLINEN KYSYMYS E-3310/02 esittäjä(t): Bartho Pronk (PPE-DE) komissiolle (21. marraskuuta 2002) Aihe: Jatkokysymys tilastollisia menetelmiä koskevalle kysymykselle E-2710/02 Vastauksessaan kirjalliseen kysymykseen E-2710/02(1) komissio ilmoittaa muun muassa seuraavaa: ottaen huomioon, että hedonististen menetelmien sijasta voitaisiin käyttää monenlaisia vaihtoehtoisia menetelmiä, vaihtoehtoisten menetelmien voitaisiin olettaa antavan monenlaisia tuloksia. Komissio myöntää siten, että Euroopan unionin ja Yhdysvaltojen talouskasvua mittaavien lukujen vertailu on vaikeaa. The Economist -aikakausilehden mukaan tämä koskee myös tuottavuuden kasvun mittaamista. Aikakausilehden mukaan tuottavuuden kasvu määritellään Yhdysvalloissa tuotokseksi tuntia kohti, kun se määritellään Euroopassa tuotokseksi työntekijää kohti (The Economist, 18. toukokuuta 2002). Jos tuotos laskettaisiin tuntia kohti, EU:n ja Yhdysvaltojen välinen ero olisi jonkin verran pienempi. 1. Koska talouskasvua mittaavia tuloksia ei näytä olevan mahdollista verrata, ollaanko jo päästy Lissabonissa määriteltyihin strategisiin päämääriin? 2. Onko komissio yhtä mieltä The Economist -aikakausilehden kanssa? 3. The Economist -aikakausilehden mukaan Yhdysvaltojen bruttokansantuote kasvoi vuonna 2001 1,2 prosenttia, vaikka nettokansantuote (jossa otetaan huomioon poistot) laski 0,1 prosenttia. The Economist -aikakausilehden mukaan nettokansantuote on parempi taloudellisen edistymisen indikaattori. Onko komissio samaa mieltä? 4. Miten Euroopan unionin ja Yhdysvaltojen viimevuotisia tuloksia voidaan verrata, jos perusteena on nettokansantuote työtuntia kohti? Mitä tästä vertailusta voidaan päätellä? 5. Miten nämä tilastollisissa menetelmissä olevat erot vaikuttavat taloudellisen yhteistyön ja kehityksen järjestön tutkimuksiin? (1) EYVL C 52 E, 6.3.2003, s. 204. Pedro Solbes Miran komission puolesta antama vastaus (8. tammikuuta 2003) 1. Komissio toteaa, että yhteisön taloustilastoja on mitä suurimmassa määrin yhdenmukaistettu, ja työtä jatketaan hintadeflaatiota mittaavien menetelmien parantamiseksi. Komissio tekee piakkoin uuden päätöksen, jolla luodaan oikeusperusta tulevalle parantamistyölle. Komissio toteaa, että rakenneindikaattoreihin, joita käytetään Lissabonin prosessin täytäntöönpanon seurannassa, kuuluu kaksi tuottavuusmittaria tuottavuus henkeä koti ja tuottavuus työtuntia kohti. 2. Komissio uskoo, että on tärkeää tarkastella tuottavuutta sekä henkeä että työtuntia kohti, kun verrrataan tuottavuutta eri maissa. Tämän vuoksi rakenneindikaattoreihin sisältyvät molemmat mittarit. On totta, että yhteisön ja Yhdysvaltojen tuntiperusteiset tuottavuuserot ovat vähäisemmät. Työtunneista saatavien tietojen välillä on kuitenkin havaittu laatueroja, ja komissio työskentelee parhaillaan yhdessä jäsenvaltioiden kanssa näiden tietojen aikarajojen ja vertailtavuuden parantamiseksi. 3. Yhdysvaltojen bruttokansantuotetta (BKT) koskevia lukuja on tarkistettu. Yhdysvaltojen tuoreimmat luvut ovat: BKT kasvoi 0,3 prosenttia vuonna 2001 ja nettokansantuote (NKT) laski 0,9 prosenttia. Viittätoista jäsenvaltiota (EU 15) koskevien arvioiden mukaan NKT:n realikasvu oli 1,2 prosenttia vuosina 2000 ja 2001. Komissio huomauttaa, että se, valitaanko kasvumittariksi BKT vai NKT riippuu kohteesta, jota halutaan mitata, ja (BKT:n ja NKT:n eroa osoittavan) kiinteän pääoman käyttöä koskevien lukujen laadusta. Koska kiinteän pääoman käyttöä mitataan tavallisesti yksinkertaistaviin oletuksiin perustuvan mallin avulla, komissio uskoo, että BKT:n mittaaminen on todennäköisesti luotettavampaa. 4. Nettokansantuotetta työtuntia kohti koskevat luvut esitetään jäljempänä. Luvut ovat ostovoimapariteetteihin (OVP) perustuvissa nykyhinnoissa. Luvut osoittavat, että NKT-perusteisen tuottavuusindikaattorin käytön seurauksena yhteisön ja Yhdysvaltojen tuottavuustasojen erot ovat tarkasteltuina vuosina suuremmat kuin käytettäessä tavanomaisempaa BKT:hen perustuvaa indikaattoria. >TAULUKON PAIKKA> 5. Komissio tarvitsee tarkempia tietoja siitä, mihin tutkimuksiin arvoisa parlamentin jäsen viittaa. Taloudellisen yhteistyön ja kehityksen järjestö tuottaa monia tutkimuksia kyseiseltä alalta.